Nu er de statslige arbejdspladser her! For i Hjørring skal der ansættes 40 nye medarbejdere i Statens administration. Det er de første stillinger, der slås op, efter regeringen 1. oktober valgte at flytte statslige arbejdspladser væk fra hovedstadsområdet. Som første led i etableringen af Statens Administration i Hjørring, påbegyndes i midten af november ansættelsen af de første 40 løn- og regnskabsmedarbejdere i Nordjylland. Rekrutteringen af de første medarbejdere til styrelsens stabsfunktion er allerede gået i gang, og vil være med til at sikre god opstart og modtagelse. "Vi glæder os til at tage hul på etableringen af Statens Administration i Hjørring, og ser frem til at tage imod vores nye, nordjyske kollegaer", siger Frank Petersen, direktør i Statens Administration. Efter planen skal de 40 løn- og regnskabsmedarbejdere sidde klar i Hjørring d. 1. marts 2016, og er første led i rækken af 226 arbejdspladser, som løbende vil blive flyttet til Hjørring indtil Statens Administration er fuldt etableret i 2017. Statens Administration har derfor et ønske om at tiltrække de nordjyske løn- og regnskabskompetencer, som både er fagligt stærke og som samtidig har "en pionér i maven", det vil sige lyst til aktivt at bidrage til etablering og udvikling af styrelsen i Hjørring. Styrelsen bliver placeret på Arsenalvej 55 i Hjørring, ved siden Forsvarsministeriets Regnskabsstyrelse, hvor der bliver gjort lokaler klar til de første medarbejdere. Statens Administration ser frem til at påbegynde rekrutteringen i Nordjylland, og glæder sig til at byde sine nye medarbejdere velkommen.

Referat:
Statens Administration ansætter de første 40 medarbejdere til løn og regnskab i Hjørring. Det er de første stillinger, der slås op i Nordjylland, efter regeringen besluttede at flytte statslige arbejdspladser væk fra hovedstadsområdet.